[{"text_idx": "#000002", "text": "Byddem hefys yn hoffi cadw rhai cwcis i\u2019n helpu ni:"}, {"text_idx": "#000003", "text": "i wella\u2019n gwefan drwy gasglu ac adrodd gwybodaeth ar sut yr ydrych yn defnyddio\u2019r safle"}, {"text_idx": "#000005", "text": "HomeAwdur y MisSioned Wyn Roberts"}, {"text_idx": "#000007", "text": "Atebodd Sioned ddeg cwestiwn inni\u2019n ddiweddar am ei nofel newydd Gwag y Nos wedi\u2019i chyhoeddi gan Atebol."}, {"text_idx": "#000009", "text": "Ers talwm fe aeth fy hen hen nain a\u2019i phump o blant i Wyrcws Pwllheli ac mae eu henwau nhw yng Nghyfrifiad 1881, felly roedd gen i ddiddordeb yn y cyfnod. Ac yna, pan ysgrifennais bwt am forwyn fach oedd yn cael ei chloi yn yr atic tra bod y teulu yn mynd i\u2019r capel, fe dyfodd stori Magi allan o hynny. Gwag y Nos yw fy nofel gyntaf ac fe gymrodd lot o amser i bopeth ddod at ei gilydd ac i\u2019r stori blethu\u2019n iawn. Ond, y peth mwyaf od oedd \u2013 ar y diwedd, pan oedd y stori yn ei lle, roedd hi fel petai\u2019r cyfan wedi bod yno erioed. A bod Magi yn dweud \u2018Lle ti \u2018di bod mor hir? Dwi \u2018di bod yn aros amdanat ti.\u2019"}, {"text_idx": "#000010", "text": "Dywedwch ychydig am y stori rydych chi wedi\u2019i chreu."}, {"text_idx": "#000011", "text": "Ers i Magi Bryn Melys symud i Wyrcws Gwag y Nos, mae hi wedi bod yn ddraenen yn ystlys Nyrs Jenat. Ond mae bod yn rebel yn beryglus, ac un bore mae pethau\u2019n dechrau mynd o ddrwg i waeth i Magi. Mae\u2019n amlwg bod rhywbeth mawr iawn o\u2019i le yn y Wyrcws, pydredd sy\u2019n treiddio i\u2019r gymuned gyfan. Ond pwy sydd ar fai? A fydd Magi\u2019r rebel yn llwyddo i achub ei ffrindiau a datrys cyfrinach dywyll Gwag y Nos? Antur Fictoraidd am ferch ifanc sy\u2019n eofn ac yn ddewr a stori sy\u2019n troelli at y diwedd."}, {"text_idx": "#000012", "text": "Beth ydych chi\u2019n gobeithio y bydd darllenwyr yn ei gael o\u2019r stori hon?"}, {"text_idx": "#000013", "text": "Stori Magi ydy hon, wedi ei hadrodd ganddi hi, felly mae\u2019r darllenydd yn cael mewnwelediad i feddyliau a theimladau merch sy\u2019n 13 oed yn 1867. Yn y cyfnod yma roedd bywydau plant tlawd yn anodd iawn, ond mae Magi yn dipyn o rebel ac yn esiampl o \u2018girl-power\u2019 Fictoraidd. Felly gobeithio y bydd y darllenwyr yn edmygu ei dewrder hi ac yn cael eu cyffroi gan yr antur. Pwy a wyr, efallai y byddan nhw\u2019n teimlo bod plant yn eitha tebyg, pa bynnag oes y mae nhw yn byw ynddi."}, {"text_idx": "#000014", "text": "\u2018Mae Magi yn dipyn o rebel ac yn esiampl o \u2018girl-power\u2019 Fictoraidd ...\u2019"}, {"text_idx": "#000015", "text": "Pa wybodaeth arbenigol neu ymchwil oedd ei hangen i ysgrifennu\u2019r llyfr hwn?"}, {"text_idx": "#000016", "text": "Mae Gwag y Nos wedi ei gosod yn 1867 felly roedd rhaid i mi wneud dipyn o ymchwil ar gyfer y nofel. Ge\u0302s i lawer o wybodaeth am fywydau plant mewn tlotai ar wefannau fel .uk. Roedd casgliad digidol Papurau Newydd Llyfrgell Genedlaethol Cymru yn ffynhonnell wych o syniadau ac yn rhoi cip ar fywydau pobol yn y cyfnod e.e. adroddiadau yn disgrifio\u2019r cyffro wrth i\u2019r tren cyntaf ddod i dref Pwllheli. A syrcas Mr Hylton yn dod i\u2019r dre. Mae\u2019r archif digidol yma yn amhrisiadwy."}, {"text_idx": "#000017", "text": "Beth wnaeth i chi ddechrau ysgrifennu?"}, {"text_idx": "#000018", "text": "A bod yn onest, fe ddigwyddodd ar ddamwain. Tua dwy flynedd yn o\u0302l roedd gen i wyliau i\u2019w cymryd o\u2019r gwaith ac fe benderfynais i fynd ar gwrs ysgrifennu llenyddiaeth plant yng Nghanolfan Ysgrifennu Ty\u0302 Newydd, gan feddwl y byse o help i mi yn fy ngwaith bob dydd yn y byd darlledu plant. (Rydw i\u2019n gomisiynydd cynnwys plant a phobol ifanc yn S4C). Roedd y cwrs yn ysbrydoliaeth llwyr, ge\u0302s i gymaint o hwyl yn ysgrifennu straeon a dydw i ddim wedi stopio ers hynny."}, {"text_idx": "#000019", "text": "Pa lyfrau ysbrydolodd chi fel darllenwr ifanc?"}, {"text_idx": "#000021", "text": "Pe gallech ddewis fod yn gymeriad o lyfr am ddiwrnod, pwy fyddai hwnnw a pham?"}, {"text_idx": "#000022", "text": "Blodeuwedd, rwy\u2019n hoffi blodau a thylluannod."}, {"text_idx": "#000023", "text": "Pa gymeriad yn eich llyfrau ydych chi\u2019n lleiaf tebygol o ddod ymlaen gyda hi/ef?"}, {"text_idx": "#000024", "text": "Mrs Rowlands yn Gwag y Nos. Mae hi yn ddauwynebog iawn. Mae Anti Gyrti yn y gyfres stori-a-llun Ffwlbart Ffred yn dipyn o jadan hefyd, ond yn reit hoffus odan y wig biws!"}, {"text_idx": "#000025", "text": "Pa brofiadau o lyfrgelloedd sydd wedi dylanwadu arnoch drwy eich bywyd?"}, {"text_idx": "#000026", "text": "Mae gen i atgof plentyn o focs mawr pren yn llawn o lyfrau llyfrgell yn cyrraedd yr ysgol a\u2019r cyffro o gael busnesu yn hwnnw. O\u2019n i wrth fy modd yn mynd i Lyfrgell Genedlaethol Cymru pan yn fyfyriwr ym Mhrifysgol Aberystwyth. Adeilad bendigedig ac awyrgylch sy\u2019n ysbrydoli. Cofio\u2019r arogl polish a llwch hen lyfrau, a\u2019r caffi hen ffasiwn efo brechdannau caws plastig wrth gwrs!"}, {"text_idx": "#000027", "text": "Pa neges sydd gennych i ysbrydoli ysgrifenwyr ifanc?"}]